Veðjað fyrir allt að hundrað milljónir á leik Tindastóls og ÍR Talið er að tíu sinnum meira hafi verið veðjað á leik ÍR og Tindastóls í úrvalsdeildinni í körfuknattleik , en gert er á stærstu leikina . Erlent fyrirtæki sem sérhæfir sig í að rannsaka möguleg veðmálasvindl hefur verið fengið til að rannsaka málið . Úr leik ÍR og Tindastóls Fréttablaðið / Ernir Eyjólfsson Auglýsing Íslenskar getraunir hafa að beiðni Körfuknattleikssambands Íslands beðið alþjóðlega fyrirtækið GLMS að skoða hvort að óeðlilega miklu hafi verið veðjað á leik ÍR og Tindastóls síðastliðinn fimmtudag . Fyritækið sérhæfir sig í að rannsaka möguleg veðmálasvindl . Samkvæmt upplýsingum Fréttablaðsins er talið að jafnvel hafi verið veðjað fyrir hundrað milljónir á tap Tindastóls , og að rekja megi margar IP-tölur þeirra sem veðjuðu á leikinn til austur-Evrópu . „ Ég veit að þær voru erlendis frá en ég get ekki staðfest hvaðan , “ sagði Hannes Jónsson , formaður KKÍ , í samtali við Fréttblaðið . Einnig er verið að athuga hvort að einhver grunsamleg atvik hafi átt sér stað í leiknum . Körfuknattleikssamband Íslands Íslenskar getraunir að skoða málið eftir að hávær umræða kom upp á samfélagsmiðlum um að óvenju mikið hefði verið veðjað á leikinn , sem Tindastóll tapaði . Íslenskar getraunir eru í samstarfi við fyritækið GLMS , sem hafa aðgang að upplýsingum frá veðmála - og getraunafyrirtækjum í Evrópu og Asíu . Ólíklegar upphæðir Pétur Hrafn Sigurðsson , sem starfar hjá Íslenskum getraunum staðfesti í samtali að Íslenskar getraunir hafi beðið fyritækið að skoða hvort að óeðlilega miklu hafi verið veðjað á leikinn . Hann segir að niðurstöður muni berast á morgun eða mánudag . Ekkert hafi þó enn komið fram sem að bendi til þess að veðmálin hafi verið óeðlileg , enn upplýsingarnar séu ekki staðfestar . Pétri þykir jafnframt ólíklegt að upphæðirnar hlaupi á tugum milljóna . Veðmálafyrirtækin séu fljót að loka fyrir veðmál á leiki í íslensku deildunum , þar sem þau hafi litla þekkingu á þeim . Þá vill Hannes ekki heldur segja hversu háar upphæðirnar séu , en hann hafi heyrt að þær hlaupi á milljónum . Eru að horfa á sjálfan leikinn „ Við erum með nokkra hjá okkur sem tóku sig til í rauninni , og eru bara að horfa á leikinn , “ sagði Hannes þegar hann var spurður hvort að verið væri að skoða sjálfan leikinn . „ Allt svona er skoðað . Við skoðum leikinn og allt sem er í kringum hann . “ Málið sé þó ekki komið á það stig að talað hafi verið við leikmenn eða aðra sem komu að leiknum . „ Þetta er algjörlega á frumstigi . “ Enginn leikmaður liggur þó undir grun um að hafa hagrætt úrslitum leiksins . Komi í ljós að einhver hafi hagrætt úrslitum fari það í ferli innan sambandsins . „ Númer eitt , tvö og þrjú erum við bara að bíða eftir gögnum sem er verið að safna saman fyrir okkur . “ Hann býst við á mánudaginn verði Körfuknattleikssambandið komið með góða sýn á málið .